钦定古今图书集成/明伦汇编/氏族典/第282卷 > 《汪氏家谱序》郑先民
## 钦定古今图书集成/明伦汇编/氏族典/第282卷 > 《汪氏家谱序》郑先民

族谱之设，原以维涣之人心，使之顾本溯源，老泉、
苏氏论之概矣。又陶潜曰：“同源分派，时异势殊。慨然
寤叹，念兹厥初。”夫一人之身，分而至于千万人之身，
只以十六字慨叹之，便已无意不尽。孰谓渊明特诗
人酒人而已？今读清源振岳汪子一叙，先获我心，虽
欲措一辞，不可得也。仪甫以门内人述门内事，自能
委曲该详，言无不文，“事无不实。叙次世系，及《大传》《内
传》，与夫《谱例》《族约》诸条目，又皆备前人之所未备，一
展读而了然指掌，有功于家乘不小。然自福山迁陶
二百馀年之久，十二世之族众又千有百奇之多，仪
甫慨然以一身任之，其才其识，有足以过人者。今而
后本同亲尽之人，不致相视为吴越，皆斯谱维之也。”
余嘉其意，敬附数言于左云。